CELEX: 52021DP0117
Language: fi
Date: 2021-04-27 00:00:00
Title: Euroopan parlamentin päätös 27. huhtikuuta 2021 Zdzisław Krasnodębskin koskemattomuuden pidättämistä koskevasta pyynnöstä (2020/2224(IMM))

15.12.2021   
            
            
               FI
            
            
               Euroopan unionin virallinen lehti
            
            
               C 506/121
            
         
      P9_TA(2021)0117
      Zdzisław Krasnodębskin koskemattomuuden pidättämistä koskeva pyyntö
      Euroopan parlamentin päätös 27. huhtikuuta 2021 Zdzisław Krasnodębskin koskemattomuuden pidättämistä koskevasta pyynnöstä (2020/2224(IMM))
      (2021/C 506/19)
      
         Euroopan parlamentti, joka
      
                  —
               
               
                  ottaa huomioon Zdzisław Krasnodębskin koskemattomuuden pidättämistä koskevan, 9. syyskuuta 2020 päivätyn, Warszawa-Śródmieścien piirituomioistuimen rikosjaoston X presidentin toimittaman pyynnön, joka liittyy häntä vastaan asianomistajan esittämällä kanteella vireille pantuun rikosoikeudelliseen menettelyyn ja josta ilmoitettiin täysistunnossa 22. lokakuuta 2020,
               
            
                  —
               
               
                  on kuullut Zdzisław Krasnodębskia työjärjestyksen 9 artiklan 6 kohdan mukaisesti,
               
            
                  —
               
               
                  ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,
               
            
                  —
               
               
                  ottaa huomioon Euroopan unionin tuomioistuimen 21. lokakuuta 2008, 19. maaliskuuta 2010, 6. syyskuuta 2011, 17. tammikuuta 2013 ja 19. joulukuuta 2019 antamat tuomiot (1),
               
            
                  —
               
               
                  ottaa huomioon Puolan tasavallan perustuslain 105 pykälän 2 ja 5 momentin,
               
            
                  —
               
               
                  ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,
               
            
                  —
               
               
                  ottaa huomioon oikeudellisten asioiden valiokunnan mietinnön (A9-0132/2021),
               
            
                  A.
               
               
                  ottaa huomioon, että Puolan Warszawa-Śródmieścien piirituomioistuimen rikosjaoston X presidentti toimitti 23. tammikuuta 2020 yksityisen osapuolen sille esittämän pyynnön Zdzisław Krasnodębskin parlamentaarisen koskemattomuuden pidättämiseksi Zdzisław Krasnodębskin radiohaastattelun aikana 1. helmikuuta 2019 antamien tiettyjen lausuntojen perusteella; ottaa huomioon, että Warszawa-Śródmieścien piirituomioistuimen rikosjaostolle X ilmoitettiin 19. helmikuuta 2020, että asiaan liittyi kiista viranomaisen toimivallasta työjärjestyksen 9 artiklan 1 ja 12 kohdan mukaisesti, mikä vaikutti pyynnön käsiteltäväksi ottamiseen; ottaa huomioon, että tuomioistuin pyysi 18. toukokuuta 2020 selvennyksiä valtakunnansyyttäjän virastolta ja että 8. syyskuuta 2020 valtakunnansyyttäjän virasto ilmaisi kantansa, jonka mukaan yksityisoikeudellisessa asiassa, johon valtakunnansyyttäjä ei osallistu, viranomainen, jolla on toimivalta toimittaa asianomistajan pyyntö koskemattomuuden pidättämiseksi, on tuomioistuin Euroopan parlamentin työjärjestyksen 9 artiklan 1 ja 12 kohdan mukaisesti ja että ”toimivaltaisen viranomaisen” käsitettä on tulkittava työjärjestyksen 9 artiklan 12 kohdan valossa; ottaa huomioon, että parlamentaarisen koskemattomuuden pidättämistä koskevan pyynnön toimittivat työjärjestyksen 9 artiklan 12 kohdan mukaisesti oikeusviranomaiset ja että työjärjestyksen 9 artiklan 1 kohdan mukaan parlamentin koskemattomuuden pidättämistä koskevan pyynnön esittäjän on oltava ”jäsenvaltion toimivaltainen viranomainen”; toteaa, että nämä kaksi käsitettä eivät ole identtiset;
               
            
                  B.
               
               
                  ottaa huomioon, että siviilikanne Zdzisław Krasnodębskia vastaan nostettiin alun perin Kraków-Krowodrzan piirituomioistuimessa 6. toukokuuta 2019; ottaa huomioon, että kyseinen tuomioistuin totesi viran puolesta toimiessaan 18. lokakuuta 2019, että haastatteluohjelman, johon Zdzisław Krasnodębski osallistui, tallentaminen tapahtui radiostudiossa Varsovassa eikä Krakovassa, ja päätti, ettei se ollut toimivaltainen käsittelemään asiaa, ja siirsi asian Varsovassa sijaitsevaan Warszawa-Śródmieścien piirituomioistuimeen;
               
            
                  C.
               
               
                  ottaa huomioon, että radioaseman aamuhaastatteluohjelmassa Zdzisław Krasnodębski viittasi 1. helmikuuta 2019 asianomistajaan ”tuntemattomana asianajajana” ja ”gangsterina” ja väitti, että hän ”heitteli syytöksiä sinne tänne”;
               
            
                  D.
               
               
                  ottaa huomioon, että Zdzisław Krasnodębskia syytetään näiden huomautusten esittämisen yhteydessä siitä, että hän on julkisesti herjannut asianomistajaa ja väitetysti aiheuttanut sen, että tämä on menettänyt liiketoimintansa harjoittamiseen tarvitsemansa luottamuksen, ja mustamaalannut hänet yleisön silmissä, mikä on Puolan rikoslain 212 pykälän 2 momentin nojalla rikos, josta voidaan nostaa yksityisoikeudellinen syyte;
               
            
                  E.
               
               
                  ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa määrätään, että Euroopan parlamentin jäseniä ei voida alistaa tutkittavaksi, pidättää tai haastaa oikeuteen heidän tehtäviään hoitaessaan ilmaisemiensa mielipiteiden tai äänestystensä perusteella;
               
            
                  F.
               
               
                  ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevassa 9 artiklassa määrätään, että Euroopan parlamentin jäsenillä on oman valtionsa alueella kyseisen valtion kansanedustajille myönnetty koskemattomuus;
               
            
                  G.
               
               
                  ottaa huomioon, että Puolan perustuslain 105 pykälän 2 ja 5 momentin mukaan vaalien tulosten julkistamispäivästä kansanedustajan toimikauden päättymispäivään saakka kansanedustajaan ei saa soveltaa rikosoikeudellista vastuuvelvollisuutta ilman parlamentin alahuoneen Sejmin suostumusta eikä häntä saa pitää vangittuna eikä pidättää ilman Sejmin suostumusta, paitsi silloin, kun kansanedustaja saadaan kiinni itse teossa ja kun hänen pidättämisensä on tarpeen asianmukaisen menettelyn varmistamiseksi;
               
            
                  H.
               
               
                  toteaa, että väitetyt teot eivät liity Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa tarkoitettuihin, Zdzisław Krasnodębskin tehtäviään hoitaessaan ilmaisemiin mielipiteisiin tai äänestyksiin;
               
            
                  I.
               
               
                  toteaa, että tässä tapauksessa parlamentti ei ole löytänyt todisteita fumus persecutionis -tilanteesta eli tosiseikkoja, jotka viittaisivat siihen, että kyseessä olevan oikeusmenettelyn tarkoituksena olisi vahingoittaa jäsenen poliittista toimintaa Euroopan parlamentin jäsenenä;
               
            
                  J.
               
               
                  ottaa huomioon, että parlamenttia ei voida rinnastaa tuomioistuimeen eikä parlamentin jäsentä voida pitää koskemattomuuden pidättämistä koskevassa menettelyssä ”syytettynä” (2);
               
            
                  K.
               
               
                  ottaa huomioon, että parlamentaarisen koskemattomuuden tarkoituksena on suojella parlamenttia ja sen jäseniä oikeusmenettelyiltä, jotka liittyvät toimintaan, jota harjoitetaan hoidettaessa parlamentin jäsenten tehtäviä ja jota ei voida erottaa kyseisistä tehtävistä;
               
            
               
                  1.
               
               
                  päättää pidättää Zdzisław Krasnodębskin koskemattomuuden;
               
            
               
                  2.
               
               
                  kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Puolan toimivaltaiselle viranomaiselle ja Zdzisław Krasnodębskille.
               
            
         (1)  Yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579; unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102; unionin tuomioistuimen tuomio 6.9.2011, Patriciello, C-163/10, ECLI:EU:C:2011:543; unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23 sekä unionin tuomioistuimen tuomio 19.12.2019, Junqueras Vies, C-502/19, ECLI:EU:C:2019:1115.
      
         (2)  Unionin yleisen tuomioistuimen tuomio 30.4.2019, Briois v. parlamentti, T-214/18, ECLI:EU:T:2019:266.